b'\n_START_ARTICLE_\nLili Novy\n_START_SECTION_\n\xc5\xbdivljenje\n_START_PARAGRAPH_\nRodila se je v Gradcu v plemi\xc5\xa1ki dru\xc5\xbeini Nemcu Guidu Haumederju in Slovenki Ludoviki Aha\xc4\x8di\xc4\x8d. Njeno \xc5\xa1olanje je nekaj \xc4\x8dasa potekalo v Huthovem zavodu, vendar so jo zaradi neprimernega vedenja odpustili. Najprej se je \xc5\xa1olala na domu z zasebnimi u\xc4\x8ditelji, v poznej\xc5\xa1ih najstni\xc5\xa1kih letih pa je hodila vsako leto na Dunaj k svetovljanski teti Belli._NEWLINE_V Ljubljani se je zabavala v Kazini, kjer je spoznala oficirja Edvarda Wilhelma Gustava Viktorja Novyja Wallersberga in se z njim poro\xc4\x8dila 20. februarja 1911. V naslednjih dveh letih sta se jima rodili h\xc4\x8derki Nives in Fides. Nekaj \xc4\x8dasa so \xc5\xbeiveli na \xc4\x8ce\xc5\xa1kem in na Reki, nato so se preselili nazaj v Ljubljano. \xc5\xbdiveli so v starem mestnem jedru Ljubljane, v hi\xc5\xa1i na Starem trgu 11a, kjer je ob vhodu njen doprsni kip. 20. let 20. stoletja je za\xc4\x8dela odkrivati slovensko literaturo in kulturo, zlasti slovensko moderno. Mo\xc5\xbe jo je spodbujal pri pisanju. Ko se je izkazalo, da ima mo\xc5\xbe sifilis, je stike z njim prekinila. Te\xc5\xbeko so \xc5\xbeiveli, zato je odprla mlekarno za kraj\xc5\xa1i \xc4\x8das. Leta 1944 je v skrb dobila otroka h\xc4\x8derke Nives, dvoj\xc4\x8dka Borisa in Inga. Leta 1945 se je zaposlila v Dr\xc5\xbeavni zalo\xc5\xbebi Slovenije kot lektorica. Po vojni so na njeno pobudo v \xc5\xa1ali ustanovili Ligo lepe lenobe (LLL) kot protest na kulturno ozra\xc4\x8dje, ki je takrat vladalo.\n_START_SECTION_\nDelo\n_START_PARAGRAPH_\nLili Novy velja za eno najbolj\xc5\xa1ih slovenskih pesnic. Pisati je za\xc4\x8dela \xc5\xbee pri \xc5\xa1estih letih. Sprva je pisala pesmi zase v nem\xc5\xa1kem jeziku vse dokler njenega pesnjenja ni odkril mo\xc5\xbe in jo spodbudil k objavi. Izbrala je nekaj pesmi in tako so leta 1921 v reviji Westermanns Monatshefte. Za\xc4\x8dela je prevajati dela Otona \xc5\xbdupan\xc4\x8di\xc4\x8da v nem\xc5\xa1\xc4\x8dino. Prevodi so bili posredovani listu Prager Presse, kjer so bili tiskani. Prevedla je tudi celoten Pre\xc5\xa1ernov Sonetni venec v nem\xc5\xa1\xc4\x8dino in velik  del Goetheja.  Tako je vstopila v svet literature in knji\xc5\xbeevnosti.  _NEWLINE_Leta 1925 je spoznala kritika Josipa Vidmarja, ki ji je postal njen zvest prijatelj in nepogre\xc5\xa1ljiv literarni sodelavec. Leta 1929 je napisala edino njeno zbirko nem\xc5\xa1kih pesmi Lilys Gedichte (Liline pesmi) in jo podarila prijateljici Vidi Novak._NEWLINE_Bo\xc5\xbeo Vodu\xc5\xa1ek ji je posvetil sonet Tisti ljubeznivi dami, ki pogre\xc5\xa1a v mojih pesmih bo\xc5\xbeanske iskre (1933) in povzro\xc4\x8dil, da je Lili Novy za\xc4\x8dela pisati slovenske pesmi. Odgovor poetu brez bo\xc5\xbeanske iskre je objavila v Hramovih zapiskih. Svoje prve slovenske pesmi je izro\xc4\x8dila reviji Sodobnost._NEWLINE_Leta 1933 so jo v klubu PEN nagovorili, da je za kongres v Dubrovniku prevedla nekaj pesmi Cankarja, \xc5\xbdupan\xc4\x8di\xc4\x8da, Ketteja, Murna in Gradnika ter tako svetu predstavila najvidnej\xc5\xa1e predstavnike slovenske moderne pod naslovom Bl\xc3\xa4tter aus der slovenischen Lyrik._NEWLINE_V letu 1936 je za kongres Mednarodne \xc5\xbeenske zveze v Dubrovniku pripravila izbor iz jugoslovanske \xc5\xbeenske lirike in dela prevedla v nem\xc5\xa1\xc4\x8dino. Ob samem za\xc4\x8detku druge svetovne vojne je pri Akademski zalo\xc5\xbebi iz\xc5\xa1la njena pesni\xc5\xa1ka zbirka Temna vrata (1941), ki jo je opremil slikar Bo\xc5\xbeidar Jakac.   _NEWLINE_Od okupacije leta 1941 ni ve\xc4\x8d uporabljala nem\xc5\xa1\xc4\x8dine kot svoj pesni\xc5\xa1ki jezik._NEWLINE_Napisala je esej o Primo\xc5\xbeu Trubarju, esej o Otonu \xc5\xbdupan\xc4\x8di\xc4\x8du, \xc4\x8drtici Spomin in Bratec in tujec, oceno igre Svet brez sovra\xc5\xa1tva pesnice Mire Miheli\xc4\x8d ter leta 1952 skupaj z Linom Legi\xc5\xa1o uredila knjigo Lirika v \xc4\x8dasu moderne. Izida svoje druge znamenite pesni\xc5\xa1ke zbirke Oboki (1959), ki jo je pripravljala v \xc4\x8dasu \xc5\xbeivljenja in katere ureditev je zaupala Josipu Vidmarju, ni do\xc4\x8dakala. _NEWLINE_V sloven\xc5\xa1\xc4\x8dino je prevedla srbsko narodno pesem Glejte jih, Mateje in knjigo Jovana Jovanovi\xc4\x87a Zmaja Cekin.\n_START_SECTION_\nMladinska dela\n_START_PARAGRAPH_\nK pisanju pesmi za otroke sta pripomogla vnuka Boris in Ingo Pa\xc5\xa1, ki ju je vzgajala. Zanje je zna\xc4\x8dilno obilje podob \xc5\xbeivalskega sveta. Napisala je ve\xc4\x8d del za otroke, nekaj pesni\xc5\xa1kih zbirk: Pika - poka (1968), Majhni ste na tem velikem svetu (1973) in nekaj drugih del: gledali\xc5\xa1ko igro Mojca in \xc5\xbeivali (1950) skupaj z Vido Taufer ter Slikanica I.\xe2\x80\x93III. (1950\xe2\x80\x931953).'